Într-o perioadă în care Guvernul și băncile sunt într-un conflict deschis și se acuză reciproc, ne-am uitat la băncile din alte țări pentru a vedea cât plătesc europenii din alte state.

Astfel, am introdus în simulatoarele băncilor europene aceleași detalii: o casă nouă în valoare de 200.000 de Euro, dintre care împrumutul la bancă să fie de 100.000 de Euro, iar diferența din conturi personale. Pentru împrumutul de 100.000 de Euro am optat să-l achităm în 30 de ani. Iată cât plătim în Spania, Italia, Germania și Franța!

Spania. Banca Santander

Banca Santander este lider în Spania și una dintre cele mai mari din lume. Pe site-ul băncii, găsim imediat un simulator pentru a calcula ratele creditului.

Rata lunară variabilă ar fi: 369,12 Euro/lună în primul an și 317,30 Euro în următorii ani, cu o dobândă de 1,99% pentru primul an și Euribor+ 0,99% pentru următorii ani, iar un DAE de 1,63%. Rata fixă ajunge la 397,73 Euro pe lună, cu o dobândă de 2,55%, iar DAE 3,18%.

Italia. Unicredit

Am aplicat aceleși detalii și în simulatorul băncii Unicredit din Italia, de asemenea, lider în peninsulă și un gigant la nivel internațional, fiind prezent chiar și în România.

Unicredit ne-a oferit o rată fixă de 382,25 Euro, cu o dobândă fixă de 2,25% și DAE 2,43%. Rata variabilă pentru creditul nostru este de 312,53 Euro, cu dobânda de 0,80% și DAE 0,95%, la care se adaugă dobânda Euribor la 3 luni de 1,10.

Pe site-ul Unicredit din România am calculat pentru același credit și a rezutat: rată lunară de 668 Euro, dobândă variabilă de 7,04% și DAE 7,3%. La 100.000 de Euro împrumutați, banca ne anunță că vom restitui 240.801 Euro.

Germania. Deutsche Bank

Ținând cont că în România am fi plătit 668 de Euro pe 30 de ani, la un credit de 100.000 Euro, în Germania același credit poate fi achitat în 15 ani, cu o rată lunară de 622,09 Euro, o dobândă de 1,53% și o taxă anuală 1,54%. De unde rezultă, că pe o perioadă de 30 de ani, ei ar plăti o rată mult mai mică decât românii.

La Volksbank Stuttgart, pe 30 de ani, cu o rată de rambursare de 2,5%, simulatorul ne calculează o rată lunară de 388,33 Euro.

Franța. BNP Paribas

BNP Paribas, pe site-ul lor, ne-a calculat o rată de 387E/lună, la o valoare a creditului de 100.000E pe 30 de ani. Dobânda fixă este de 2,35% pe an.

Societe Generale, prezenți și în România, au un calculator mult mai simplu, iar rata lunară este calculată la 440E.

Concluzii

Desigur, aceste date sunt doar orientative, ele pot fi diferite de la caz la caz, dar după cum am observat la Unicredit, românii plătesc rate de 2 ori mai mari decât italienii.

De asemenea, dacă un german plătește o rată de 600 Euro/lună, va achita un credit de 100.000 de Euro în 15 ani, iar un român, cu aceeași rată, va achita același credit în 30 de ani. Adică plătim de 2 ori mai mult și decât germanii.

Salariul minim pe economie din România este de 3 ori mai mic decât cel din Germania. Mai săraci, dar mai îndatorați.

Explicațiile pentru această situație ar trebui să vină de la Ministerul Finanțelor și de la BNR. Băncile sunt libere să-și stabilească singure dobânzile, pe o piață liberă, și țara noastră nu e nici Germania, nici Italia.